Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea qed tippreżenta Strateġija ġdida biex l-akbar żona tal-ivvjaġġar liberu fid-dinja – iż-żona Schengen – issir aktar b'saħħitha u aktar reżiljenti. Fiż-żona Schengen hemm aktar minn 420 miljun persuna f'26 pajjiż. It-tneħħija tal-kontrolli fil-fruntieri interni bejn l-Istati ta' Schengen hija parti integrali mill-istil ta' ħajja Ewropew: kważi 1.7 miljun persuna jgħixu fi Stat ta' Schengen u jaħdmu f'ieħor. In-nies bnew ħajjithom madwar il-libertajiet li toffri ż-żona Schengen, bi 3.5 miljun persuna li jaqsmu minn Stat ta' Schengen għal ieħor kuljum. Il-fluss liberu tan-nies, tal-oġġetti u tas-servizzi jinsab fil-qalba tal-Unjoni Ewropea u huwa kruċjali għall-irkupru tal-Ewropa wara l-kriżi tal-coronavirus. Bl-Istrateġija tal-lum, il-Kummissjoni tqis l-isfidi li ħabbtet wiċċha magħhom iż-żona Schengen f'dawn l-aħħar snin, u tippreżenta triq 'il quddiem li żżomm il-benefiċċji ta' Schengen. Jenħtieġ azzjoni komuni fil-livell tal-Unjoni biex l-Istati Membri jlaħħqu mal-isfidi tal-lum. Hemm tliet pilastri li jirfdu l-funzjonament tajjeb taż-żona Schengen: ġestjoni effettiva tal-fruntieri esterni tal-UE, tisħiħ tal-miżuri interni biex jikkumpensaw għan-nuqqas tal-kontrolli fil-fruntieri interni, b'mod partikolari dwar il-kooperazzjoni tal-pulizija, is-sigurtà u l-ġestjoni tal-migrazzjoni, u żgurar ta' tħejjija u governanza sodi, inkluż it-tlestija ta' Schengen. Illum, biex trawwem fiduċja reċiproka fl-implimentazzjoni tar-regoli ta' Schengen, il-Kummissjoni qed tippreżenta wkoll proposta biex tirrevedi l-mekkaniżmu ta' evalwazzjoni u monitoraġġ ta' Schengen. Il-President tal-Kummissjoni Ewropea, Ursula von der Leyen, qalet: “Il-libertà li niċċaqalqu, ngħixu u naħdmu fi Stati Membri differenti hija libertà li l-Ewropej jgħożżu. Hija waħda mill-akbar kisbiet tal-UE, u kriżijiet u sfidi differenti urewna li ma nistgħux nieħdu lil Schengen bħala fatt. Illum, qed nippreżentaw triq 'il quddiem li tiżgura li Schengen għadha valida, triq li tiżgura l-fluss liberu tan-nies, tal-oġġetti u tas-servizzi, huma x'inhuma ċ-ċirkustanzi, biex nerġgħu nibnu l-ekonomiji tagħna u biex aħna noħorġu aktar b'saħħitna flimkien.” Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal: “Il-moviment bla xkiel fiż-żona Schengen huwa essenzjali għall-istil ta' ħajja Ewropew tagħna. Schengen hija magna li taħdem sew, iżda bħal kull magna, biex tibqa' taħdem tul is-snin, jenħtieġ li s-sisien tagħha jissaħħew b'mod kostanti. Illum qed nippreżentaw triq ġdida 'l quddiem li tiżgura s-sigurtà u l-mobbiltà taċ-ċittadini tal-UE filwaqt li ssaħħaħ ir-reżiljenza ta' Schengen għall-isfidi. Naturalment, Schengen mhijiex kompluta mingħajr l-Istati Membri kollha tagħna. Schengen aktar inklużiva se tkun Schengen aktar b'saħħitha u aktar sigura.” Il-Kummissarju għall-Affarijiet Interni, Ylva Johansson, qalet: “Bl-Istrateġija ta' Schengen tal-lum, se nkunu aktar b'saħħitna 'l barra biex inkunu aktar liberi 'l ġewwa. Sistemi tal-IT tal-ogħla livell se jtejbu l-ġestjoni tal-fruntieri esterni filwaqt li l-kooperazzjoni msaħħa tal-pulizija u l-ġestjoni komuni tal-migrazzjoni se jgħinu biex isaħħu ż-żona Schengen mingħajr kontrolli fuq il-fruntieri. L-Istrateġija tal-lum se trawwem il-fiduċja u l-governanza biex tippermetti li nantiċipaw, inħejju u nirreaġixxu aħjar u nimpenja ruħi biex niżgura li l-Istati Membri kollha jagħtu sehemhom.” L-Istrateġija għandha l-għan li: Mekkaniżmu ta' evalwazzjoni rivedut għal fiduċja msaħħa Biex trawwem fiduċja komuni fl-implimentazzjoni tar-regoli ta' Schengen u jiġi żgurat li kwalunkwe nuqqas jiġi identifikat u rimedjat malajr, illum il-Kummissjoni qed tipproponi li tirrevedi l-mekkaniżmu ta' evalwazzjoni u monitoraġġ ta' Schengen. Il-bidliet jinkludu l-aċċellerazzjoni tal-proċess ta' evalwazzjoni kif ukoll proċedura rapida f'każ ta' nuqqasijiet sinifikanti li jistgħu jpoġġu liż-żona Schengen kollha kemm hi f'riskju. Se jkun hemm ukoll aktar enfasi politika fuq l-evalwazzjonijiet ta' Schengen billi r-riżultati tagħhom se jiġu inklużi fir-rapport annwali dwar l-Istat ta' Schengen u diskussi mal-Parlament Ewropew u mal-Kunsill. Il-mekkaniżmu rivedut jinkludi monitoraġġ imsaħħaħ għar-rispett tad-drittijiet fundamentali. Sfond 36 sena ilu, ħames Stati Membri qablu li jneħħu l-kontrolli tal-fruntieri bejniethom. Illum, fiż-żona Schengen mingħajr fruntieri interni hemm aktar minn 420 miljun persuna f'26 Stat Ewropew. Iż-żona Schengen hija magħmula mill-pajjiżi kollha tal-UE minbarra l-Bulgarija, ir-Rumanija, il-Kroazja, Ċipru u l-Irlanda. Tinkludi wkoll erba' pajjiżi mhux tal-UE: l-Iżlanda, in-Norveġja, l-Iżvizzera u l-Liechtenstein. Jenħtieġ li r-regoli ta' Schengen jiġu aġġornati biex jiġu adattati għall-isfidi li qed jevolvu. Biex tibni żona Schengen aktar reżiljenti, f'Settembru tas-sena l-oħra fid-diskors tagħha dwar l-Istat tal-Unjoni, il-President von der Leyen ħabbret li l-Kummissjoni se tressaq strateġija ġdida għall-futur ta' Schengen. Din l-Istrateġija hija bbażata fuq konsultazzjonijiet estensivi mal-Membri tal-Parlament Ewropew u l-Ministri tal-Affarijiet Interni li ltaqgħu fil-Forum Schengen f'Novembru 2020 u f'Mejju 2021. Għal Aktar Informazzjoni MEMO: Lejn żona Schengen aktar b'saħħitha u aktar reżiljenti Paġna bil-fatti Strateġija lejn żona Schengen reżiljenti u li tiffunzjona bis-sħiħ Proposta ta' reviżjoni tal-mekkaniżmu ta' evalwazzjoni u monitoraġġ ta' Schengen + l-Anness (ara wkoll il-valutazzjoni tal-impatt u s-sommarju eżekuttiv tagħha)